## Rješenje Agencije za zaštitu tržišnog natjecanja klasa: UP/I 030-02/2006-01/43 od 7. rujna 2006.

### NN 103/2006 (18.9.2006.), Rješenje Agencije za zaštitu tržišnog natjecanja klasa: UP/I 030-02/2006-01/43 od 7. rujna 2006.

# AGENCIJA ZA ZAŠTITU TRŽIŠNOG NATJECANJA

**2326**

Agencija za zaštitu tržišnog natjecanja, temeljem članka 34., članka 55. i
članka 57. točke 5. Zakona o zaštiti tržišnog natjecanja (»Narodne novine«, broj
122/03), u upravnom postupku ocjene sukladnosti s odred­bama Zakona o zaštiti
tržišnoga natjecanja, Okvirnog ugovora o pružanju telekomunikacijskih usluga
broj C4/805-005/2003 s Prilogom 1. i 2. od 13. studenoga 2003., sklopljenog
između poduzet­nika HT – Hrvatske telekomunikacije d.d. iz Zagreba, Savska cesta
32 i poduzet­nika T-Mobile Hrvatska d.o.o. iz Zagreba, Ulica grada Vukovara 23 s
poduzetnikom Plovput d.o.o. iz Splita, Obala Lazareta 1, pokrenutog po zahtjevu
poduzet­nika VIPnet d.o.o., iz Zagreba, Vrtni put 1, temeljem odluke Vijeća za
zaštitu tržišnog natjecanja sa 67. sjednice, održane 7. rujna 2006., donosi
sljedeće

## RJEŠENJE O PRIVREMENOJ MJERI

1. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 (u Okvirnom ugovoru, zajednički nazvani: HT) i poduzet­niku Plovput d.o.o. iz
u Splita, Put Lazareta 1, (dalje: Plovput d.o.o.), bez odgode, a najkasnije u
roku od osam (8) dana, od dana dostave ovog rješenja, obustava primjene odreda­ba
Okvirnog ugovora o pružanju telekomunikacijskih usluga broj C4/805-005/2003 s
Prilogom 1. i 2. od 13. studenoga 2003. (dalje: Okvirni ugovor) i to kako
slijedi:
– članka 2. stavka 2.2. Okvirnog ugovora, koji glasi:
»Ugovorne strane su suglasne da će HT za vrijeme trajanja ovog ugovora pružati
poduzet­niku PLOVPUT, u skladu sa svojim moguć­nostima, sve telekomunikacijske
usluge koje se trenut­no nude ili će se nuditi na tržištu, a poduzetnik PLOVPUT
će koristiti, u skladu sa svojim potrebama i odred­bama ovog ugovora, sve
telekomunikacijske usluge koje HT trenut­no nudi ili će nuditi.«
– članka 2. stavka 2.3. Okvirnog ugovora, koji glasi:
»Ako neki drugi davatelj usluga poduzet­niku PLOVPUT ponudi specifične nove
usluge, koje nisu obuhvaćene ovim Ugovorom, poduzetnik PLOVPUT će u roku od
tjedan dana od primitka takve ponude zatražiti od HT ponudu istih ili
usporedivih usluga prije no što prihvati ponudu drugog davatelja usluga. HT se
obvezuje svoju ponudu dostaviti poduzet­niku PLOVPUT u roku od 15 dana od
zaprimanja obavijesti. Poduzetnik PLOVPUT se obvezuje prihvatiti ponudu HT, ako
cijena koju ponudi HT bude jednaka ili niža od cijene koju je ponudio drugi
davatelj usluga, i ako kvaliteta usluge koju ponudi HT bude jednaka ili bolja od
one koju je ponudio drugi davatelj usluga. Ako HT ne dostavi svoju ponudu u roku
od 15 dana od dana obavijesti poduzet­nika PLOVPUT, poduzetnik PLOVPUT može
prihvatiti ponudu drugog davatelja usluge bez ikakvih daljih privola od strane
HT.«
– članka 2. stavka 2.8. Okvirnog ugovora, koji glasi:
PLOVPUT ima pravo, radi poslovnih ili sigurnosnih razloga, koristiti
telekomunikacijske usluge ograničenog opsega i od drugih davatelja
telekomunikacijskih usluga, bez štete za ovaj Ugovor i pod uvjetom da se ne krše
ostale odredbe ovog Ugovora. Za potrebe ovog Ugovora, termin »telekomunikacijske
usluge ograničenog opsega» znači telekomunikacijske usluge za čije pružanje
PLOVPUT-u, HT konkurent ostvaruje godišnji prihod koji ne prelazi 5% od
godišnjeg prihoda što ga je HT ostvario od PLOVPUT-a tijekom prethodne godine od
svake telekomunikacijske usluge navedene u članku 2.1. ovog Ugovora kao ni više
od 10% od ukupnog iznosa kojeg PLOVPUT plaća za telekomunikacijske usluge u
dotičnoj godini.
PLOVPUT se temeljem ovog Ugovora obvezuje obavijestiti HT o korištenju svake
telekomunikacijske usluge koju mu pružaju HT d.d. konkurenti.
2. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 i poduzet­niku Plovput d.o.o. iz Splita, Obale Lazareta 1 da ne sklapaju nove
Okvirne ugovore i anekse ugovora za vrijeme trajanja ove privremene mjere, a
koji su u suprotnosti s nalozima iz točke 1. izreke ovog rješenja.
3. Nalaže se poduzet­niku HT – Hrvatske telekomunikacije d.d. iz Zagrebu, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 da ne sklapaju s trećima nove Okvirne ugovore i anekse ugovora za vrijeme
trajanja ove privremene mjere, a koji su u suprotnosti s nalozima iz točke 1.
izreke ovog rješenja.
4. Privremena mjera iz točke 1., točke 2. i točke 3. izreke ovog rješenja
određuje se do dana donošenja konačnog rješenja u ovom postupku.
5. Ovo rješenje bit će objavljeno u »Narodnim novinama«.

```
Obrazloženje
```

Agencija za zaštitu tržišnog natjecanja (dalje: Agencija) zaprimila je 16.
studenoga 2005. zahtjev poduzet­nika VIPnet d.o.o. sa sjedištem u Zagrebu, Vrtni
put 1, (dalje: VIPnet d.o.o.) protiv poduzet­nika HT – Hrvatske telekomunikacije
d.d. sa sjedištem u Zagrebu, Savska cesta 32 (dalje: T-HT d.d.) i poduzet­nika
T-Mobile Hrvatska d.o.o. sa sjedištem u Zagrebu, Ulica grada Vukovara 23 (dalje:
T-Mobile d.o.o.).
U zahtjevu poduzet­nika VIPnet d.o.o., u bitnome se navodi da poduzetnici T-HT
d.d. i T-Mobile d.o.o. zlouporabljuju vladajući položaj i to T-HT d.d. na
tržištu javne govorne usluge u nepokret­nim mrežama i na tržištu iznajmljivanja
vodova na području Repub­like Hrvatske, a T-Mobile d.o.o. na tržištu javne
govorne usluge u pokretnim mrežama na području Repub­like Hrvatske, na način da
sklapaju Okvirne ugovore kojima se, na štetu potrošača, ograničava tržište i to
uvjetovanjem sklapanja ugovora prihvaćanjem od drugih ugovornih stranaka
dodatnih obveza, koje po svojoj prirodi ili običajima u trgovini nisu u svezi s
predmetom tih ugovora, što predstavlja zabranjene sporazume u smislu članka 9.
stavka 1. točke 5. Zakona o zaštiti tržišnog natjecanja (»Narodne novine«, broj
122/03; dalje: ZZTN).
U smislu odredbe članka 37. točke 8. i 9. ZZTN, Agencija je prije pokretanja
postupka zatražila od poduzet­nika T-HT d.d. i T-Mobile d.o.o. pisano očitovanje
s dokumentacijom na navode iz zah­tjeva poduzet­nika VIPnet d.o.o., koji su isti
dostavili Agenciji dana 25. prosinca 2005. i 27. prosinca 2005.
Temeljem podataka kojima je Agencija raspolagala iz dostavljene dokumentacije,
Agencija je 2. ožujka 2006., u smislu članka 46. ZZTN, donijela zaključak o
pokretanju postupka ocjene sukladnosti s odred­bama ZZTN, Okvirnih ugovora s
dodacima i prilozima, sklop­ljenih između poduzet­nika T-HT d.d. i T-Mobile
d.o.o. s ključ­nim poslovnim korisnicima, koji se u Agenciji vodi pod klasom: UP/I
030-02/2005-01/50.
Agencija nije postupala u dijelu zah­tjeva poduzet­nika VIPnet d.o.o., a koji se
odnosi na zlouporabu vladajućeg položaja, budući da temeljem članka 5. stavka 1.
točke 7. Zakona o telekomunikacijama (»Narodne novine«, broj: 122/03, 158/03,
177/03, 60/04 i 70/05), Hrvatska agencija za telekomunikacije obavlja
regulatorne poslove s ciljem onemogućavanja zlouporabe nadmoćnog položaja na
telekomunikacijskom tržištu.
Agencija je predmetni zaključak u smislu članka 47. ZZTN dostavila na očitovanje
strankama u postupku. Rečenom odredbom ZZTN, propisano je da će Agencija u
postupku u kojem sudjeluju stranke sa suprotnim interesima dostaviti po jedan
primjerak zaključka o pokretanju postupka strankama, a na koji je stranka protiv
koje je postupak pokrenut dužna dostaviti odgovor i traženu dokumentaciju.
Traženo očitovanje i preslike Okvirnih ugovora s pripadajućim dodacima i
prilozima poduzetnici T-HT d.d. i T-Mobile d.o.o. dostavili su Agenciji dana 28.
travnja 2006., kojima se u bitnome navodi kako predmetni Okvirni ugovor s
dodacima i prilozima nije zabranjen sporazum u smislu odredaba ZZTN.
Uvidom u dvadeset četiri (24) dostavljena Okvirna ugovora s dodacima i
prilozima, Agencija je utvrdila da su iste, poduzetnici T-HT d.d. i T-Mobile
d.o.o. sklapali s različitim poduzetnicima – ključ­nim poslovnim korisnicima te
da nije riječ o tipskim ugovorima.
Stoga je Agencija, iz predmeta pod klasom: UP/I 030-02/2005-01/50, izdvojila
predmetne Okvirne ugovore, koje vodi u zasebnim upravnim postupcima ocjene
sporazuma.
Upravni postupak ocjene sukladnosti Okvirnog ugovora s odred­bama ZZTN,
sklopljen između poduzet­nika T-HT d.d. i T-Mobile d.o.o. s poduzetnikom Plovput
d.o.o. vodi se u Agenciji pod klasom 030-02/2006-01/43.
Uvidom u dostavljeni Okvirni ugovor koji su poduzetnici T-HT d.d. i T-Mobile
d.o.o. sklopili s poduzetnikom Plovput d.o.o., Agencija je kao sporne, u smislu
članka 9. stavka 1. točke 5. ZZTN, utvrdila odredbe članka 2. stavka 2.2.,
stavka 2.3. i stavka 2.8. Okvirnog ugovora.
Naime, Agencija je utvrdila da se spornim odred­bama Okvirnog ugovora određuje:
a. da će poduzetnici T-HT d.d. i T-Mobile d.o.o. pružati poduzet­niku Plovput
d.o.o. sve telekomunikacijske usluge koje se trenut­no nude ili će se nuditi na
tržištu, a poduzetnik Plovput d.o.o. će koristiti sve telekomunikacijske usluge
koje poduzetnici T-HT d.d. i T-Mobile d.o.o. trenut­no nude ili će nuditi;
Iz izričaja sporne odredbe ugovora, proizlazi da će poduzetnik Plovput d.o.o.
biti obvezan koristiti sve telekomunikacijske usluge koje nudi ili će nuditi
poduzetnik T-HT d.d. i poduzetnik T-Mobile d.o.o. (u Okvirnom ugovoru,
zajednički nazvani: HT d.d.). Imajući u vidu činjenicu da je poduzetnik T-HT
d.d. operator sa znatnijom tržišnom snagom na tržištu usluge nepokretnih javnih
telefonskih mreža (na tržištu javnih govornih usluga i na tržištu prijenosa
govora, zvuka, podataka, dokumenata, slika i drugog u nepokretnoj
telekomunikacijskoj mreži) na području Repub­like Hrvatske, a poduzetnik T-Mobile
d.o.o. na tržištu javne govorne usluge u pokretnim telekomunikacijskim mrežama
na području Repub­like Hrvatske, može se razumno pretpostaviti da je cilj gore
navedene ugovorne odredbe jačanje postojećeg položaja na mjerodav­nim tržištima
poduzet­nika T-HT d.d. i poduzet­nika T-Mobile d.o.o. (u Okvirnom ugovoru,
zajednički nazvani: HT) odnosno sprječavanje, ograničavanje ili narušavanje
tržišnog natjecanja na navedenim mjerodav­nim tržištima, na način da se
značajnom dijelu konkurencije sprječava odnosno ograničava pristup mjerodav­nim
tržištima, a korisnike upućuje i vezuje samo za poduzetnike T-HT d.d. i T-
Mobile d.o.o.
b. da ako neki drugi davatelj usluga poduzet­niku Plovput d.o.o. ponudi
specifične nove usluge, poduzetnik Plovput d.o.o. će zatražiti od poduzet­nika
T-HT d.d. i T-Mobile d.o.o. ponudu istih ili usporedivih usluga prije no što
prihvati ponudu drugog davatelja usluga. Poduzetnik Plovput d.o.o. se obvezuje
prihvatiti ponudu poduzet­nika T-HT d.d. odnosno T-Mobile d.o.o., ako cijena
koju ponude poduzetnici T-HT d.d. odnosno T-Mobile d.o.o. bude jednaka ili niža
od cijene koju je ponudio drugi davatelj usluga, i ako kvaliteta usluge koju
ponudi poduzetnici T-HT d.d. i T-Mobile d.o.o. bude jednaka ili bolja od one
koju je ponudio drugi davatelj usluga;
c. da se poduzetnik Plovput d.o.o. obavezuje obavijestiti poduzetnike T-HT d.d.
odnosno T-Mobile d.o.o. o korištenju svake telekomunikacijske usluge koju mu
pružaju njegovi konkurenti. Riječ je o telekomunikacijskim uslugama (u Okvirnom
ugovoru tzv. »telekomunikacijske usluge ograničenog opsega»), za koje konkurent
poduzet­nika T-HT d.d. odnosno T-Mobile d.o.o. ostvaruje godišnji prihod koji ne
prelazi 5% od godišnjeg prihoda što ga je T-HT d.d odnosno T-Mobile d.o.o.
ostvario od poduzet­nika Plovput d.o.o. tijekom prethodne godine kao ni više od
10% od ukupnog iznosa kojeg poduzetnik Plovput d.o.o. plaća za
telekomunikacijske usluge u dotičnoj godini.
Agencija je pored odredbi ZZTN podredno, na odgovarajući način, u konkretnom
slučaju primjenjivala u smislu članka 35. stavka 3. ZZTN, kriterije i standarde
poredbenog prava Europske zajednice odnosno Obavijest Komisije – Smjernice za
vertikalna ograničenja broj 032000Y1013(01), Službeni list C 291, 13/10/2000
str. 0001 – 0044, 2000/C 291/01.
Ugovorne odredbe, opisane pod točkama b. i c. upućuju na primjenu tzv. »engleske
klauzule«.
Riječ je o odredbi koja obvezuje kupca (poduzet­nika Plovput d.o.o.) da
izvijesti o bilo kojoj ponudi koju pod povoljnijim uvjetima nude drugi
dobavljači (konkurenti poduzet­nika T-HT d.d. i poduzet­nika T-Mobile d.o.o.) i
kojom mu se dopušta (poduzet­niku Plovput d.o.o.) da prihvati tu ponudu samo ako
mu dobavljač (poduzetnik T-HT d.d. i poduzetnik T-Mobile d.o.o.) odbije
prodavati robu/pružati usluge pod tim povoljnijim uvjetima.
Razumno je za očekivati da takva odredba ima isti učinak kao i obveza
nenatjecanja, osobito kada kupac (poduzetnik Plovput d.o.o.) mora svom
dobavljaču (poduzetnik T-HT d.d. i poduztenik T-Mobile d.o.o.) otkriti podatke o
alternativnom izvoru nabave.
Engleska klauzula također može djelovati kao odredba o nametanju određene
količine robe/usluge kupcu od strane dobavljača. Nametanje određene količine
robe kupcu ima slične, ali slabije učinke isključenja s tržišta od obveze
nenatjecanja. Poduzetnicima u vladajućem položaju izričito se zabranjuje
primjena engleske klauzule.
Je li u konkretnom slučaju riječ o zabranjenom sporazumu u cijelosti ili
djelomično, u smislu članka 9. stavka 1. točke 5. ZZTN odnosno, može li se u
konkretnom slučaju primijeniti članak 10. ZZTN o izuzeću sporazuma, Agencija će
nesporno moći utvrditi tek na temelju provedene detaljne ekonomske analize
mjerodavnih tržišta na kojima predmetni sporazumi imaju učinke.
Na temelju ovlasti iz članka 55. stavka 1. ZZTN, Agencija može donijeti rješenje
o privremenoj mjeri kada smatra da pojedine radnje sprječavanja, ograničavanja
ili narušavanja tržišnog natjecanja, u smislu odredaba ZZTN, prijete nastankom
izravnoga značajnoga štetnog učinka za poduzetnike, odnosno pojedina područja
gospodarstva ili interese potrošača.
Uzimajući u obzir sve pravne i činjenične okolnosti koje su Agenciji poznate,
Agencija je kao ograničavajuće ocijenila gore navedene odredbe Okvirnog ugovora
budući da se istima uvjetuje sklapanje ugovora prihvaćanjem od drugih ugovornih
stranaka dodatnih obveza, koje po svojoj prirodi ili običajima u trgovini nisu u
svezi predmeta tih ugovora, što predstavlja zabranjene sporazume u smislu članka
9. stavka 1. točke 5. ZZTN.
U konkretnom slučaju, može se razumno pretpostaviti kako gore navedene odredbe
Okvirnog ugovora imaju za cilj sprječavanje, ograničavanje odnosno narušavanje
tržišnog natjecanja na mjerodav­nim tržištima pa je nepotrebno dokazivati i
njihove stvarne učinke na tržištu.
Agencija smatra da daljnja primjena gore navedenih odredaba Okvirnog ugovora,
istovremeno prijeti nastanku izravnog, značajnog štetnog učinka za konkurente
poduzet­nika T-HT d.d. i T-Mobile d.o.o., koji su znatno nepovoljnijem položaju
na tržištu od poduzet­nika T-HT d.d. i T-Mobile d.o.o., te za krajnje korisnike
telekomunikacijskih usluga na mjerodav­nim tržištima, koje se upućuje i vezuje
samo za poduzetnike T-HT d.d. i T- Mobile d.o.o.
Stoga, Vijeće za zaštitu tržišnog natjecanja je na 67. sjednici, održanoj 7.
rujna 2006. temeljem članka 34., 35. stavak 1. točka 2., 55. i 57. točka 5. ZZTN,
donijelo odluku o izricanju privremene mjere poduzetnicima T-HT d.d., T-Mobile
d.o.o. i Plovput d.o.o.
Odredbom članka 59. stavka 1. ZZTN, a u smislu članka 57. stavka 5. ZZTN,
rješenje Agencije, objavljuje se u »Narodnim novinama«.
Ukoliko poduzetnici T-HT d.d., T-Mobile d.o.o. i Plovput d.o.o. ne postupe u
skladu s ovim rješenjem, Agencija će, sukladno članku 60. ZZTN, podnijeti
nadležnom prekršajnom sudu zahtjev za pokretanje prekršajnog postupka protiv
poduzet­nika T-HT d.d., T-Mobile d.o.o. i Plovput d.o.o. te odgovornih osoba u
istima, a u svezi članka 61. stavka 1. točka 4. i stavka 2. ZZTN.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stran­ka može
pokrenuti upravni spor kod Upravnog suda Repub­li­ke Hrvatske, u roku od
trideset (30) dana od dana dostave ovog rješenja.

Klasa: UP/I 030-02/2006-01/43
Urbroj: 580-05-06-26-1
Zagreb, 7. rujna 2006.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 103/2006-2326
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)